BG Официален вестник на Европейския съюз C 291/1

СТАНОВИЩЕ НА ЕВРОПЕЙСКАТА ЦЕНТРАЛНА БАНКА

от 12 ноември 2009 година

относно предложение за директива на Европейския парламент и на Съвета за изменение на директиви 2006/48/ЕО и 2006/49/ЕО по отношение на капиталовите изисквания за търговските портфейли и за пресекюритизация и на надзорния преглед на политиките за възнагражденията

(CON/2009/94)

2009/C 291/01

Въведение и правно основаниe

1. На 10 септември 2009 г. Европейската централна банка (ЕЦБ) получи искане от Съвета на Европейския съюз за становище относно предложение за директива на Европейския парламент и на Съвета за изменение на директиви 2006/48/ЕО и 2006/49/ЕО по отношение на капиталовите изисквания за търговските портфейли и за пресекюритизация и на надзорния преглед на политиките за възнагражденията (1) (наричана по-долу „предложената директива“).

2. ЕЦБ е компетентна да даде становище на основание член 105, параграф 4, първо тире от Договора за създаване на Европейската общност и член 105, параграф 5 от Договора, тъй като предложената директива се отнася до една от задачите на Европейската система на централните банки (ЕСЦБ), и по-точно да допринася за гладкото провеждане на следваните от компетентните власти политики, свързани с разумния надзор на кредитните институции и стабилността на финансовата система. Управителният съвет прие настоящото становище съгласно изречение първо на член 17.5 от Процедурния правилник на Европейската централна банка.

Общи забележки

3. ЕЦБ приветства предложената директива относно капиталовите изисквания за търговските портфейли на банките и за пресекюритизацията, които са до голяма степен в съответствие с възприетия наскоро подход на Базелския комитет за банков надзор (2). ЕЦБ счита, че е необходимо още по-голямо сближаване на изискванията на предложената директива с изменената рамка за пазарен риск „Базел II“. В частност, ЕЦБ предлага в точка 1 на приложение II към предложената директива да се предвиди изключение за корелативните търговски дейности от изискването всички секюритизирани експозиции в търговските портфейли да бъдат третирани по стандартен начин според специфичния риск.

4. Освен това ЕЦБ отбелязва, че провежданото в момента от Базелския комитет за банков надзор проучване относно количествените въздействия може да доведе до промени в „корелативните търговски дейности“. Ако проучването относно въздействията наистина доведе до промени в рамката за пазарен риск „Базел II“, ЕЦБ горещо препоръчва предложената директива, или нейните изменения, да бъдат приведени в съответствие, за да се осигури лоялна международна конкуренция в тази област.

5. ЕЦБ също приветства въвеждането на разпоредби за възнагражденията в приложение I към предложената директива, които са в съответствие с ангажимента, поет от лидерите на Г20, да въведат международни стандарти за възнагражденията, насочени към прекратяване на практиките, водещи до прекомерно поемане на рискове (3). Освен това, ЕЦБ подкрепя прилагането на разпоредбите относно възнагражденията на групово равнище, за да се осигури еднакво третиране на служителите във всички държави, където банка от ЕС извършва дейност. В заключение ЕЦБ изтъква, че когато се въвеждат международните стандарти, насочени основно към големите финансови институции, в общностното право, приложимо за всички кредитни институции (включително и за малките), следва да се прилага съответно принципът на пропорционалност, както е установено в Договора.

6. В случаите, когато ЕЦБ предлага изменения на предложената директива, конкретните предложения за изменения са представени в приложението, заедно с обяснение. Тези предложения не засягат направените по-горе по-общи забележки.

Съставено във Франкфурт на Майн на 12 ноември 2009 година. Председател на ЕЦБ Jean-Claude TRICHET

(1) COM(2009) 362 окончателна.

(2) Виж документите на Базелския комитет за банков надзор „Revisions to the Basel II market risk framework“, „Guidelines for computing capital for incremental risk in the trading book“ и „Enhancements to the Basel II framework“ от 13 юли 2009 г., публикувани на уебсайта на Банката за международни разплащания: http://www.bis.org

(3) Виж „Принципите на ФФС за разумни практики за определяне на възнагражденията“ и съответните стандарти за прилагане, намиращи се на уебсайта на Г20: http://www.g20.org